钦定古今图书集成/理学汇编/文学典/第093卷 > 王翰
## 钦定古今图书集成/理学汇编/文学典/第093卷 > 王翰

按《列朝诗集》，“翰字用文，灵武人。先世齐人，陷于元昊。
元初从下江淮，授领兵千户，赐姓唐兀氏，镇庐州，家
焉。翰袭爵，仕名那木罕。年十六，领所部有能名，除庐
州府治中，升同知，又升理问官，理永福、罗源二县，拒
泉州，土师抑莽，四境乂安。擢福建江西行省郎中。陈
友定留居幕府，每有匡益，敬而惮之，表授潮州路总”
管，兼督循、海、惠三州。友定败，浮海抵交趾界，隐居永
福县之东，观猎山屏迹，为黄冠服。十年，辟书再至，语
其家人曰：“吾所以不死者，为无后也。今有三男子，得
死所矣。”长子偁才九岁，属其友人吴海赋诗见志，遂
自引决，时洪武戊午之二月也，年四十有六。偁仕永
乐中为名臣，以谴死。海字朝宗，扁其斋曰“闻过”，学者
称为闻过夫子。海元亡，隐居不出，卒于洪武末年。为
文但书甲子，为翰《墓志》，书其没之岁曰《著雍敦牂》以
自寓云。